

# Pūrongo Mōhiotanga (Hūrae 2023 - 29 o Pēpuere 2024)

# Whakarāpopototanga Matua

I whakatūria te Survivor Experiences Service i te Hūrae 2023. Mai i taua wā, kua rapu mōhiotanga whaihua hei āwhina ki te waihanga i tētahi pūnaha paremata pūmau. Ahakoa i taitu te whakarite i te Ratonga nei, e whakaatu ana ngā mōhiotanga i te hira o te kauawhitanga, te tomopaitanga me ngā tautoko motuhake hei āwhina i te hunga i tūkinohia i te wā e tautiakina ana rātou.

**Ngā mōhiotanga**

Ko tētahi mōhiotanga matua ko te hiahia ki te whakawhānui i te whakamārama o te 'Mōrehu'. Ka uru pea ngā pārurenga hāngai me ngā whānau, ngā hapori, tae atu ki te hunga i kite i te tūkinotanga. Ko te hiahia ko te whakatū pūnaha paremata e whakatau ana i te hōkaitanga whānui katoa o te kino.

Ko tētahi atu mōhiotanga ko te pāihi ki ngā tari kāwanatanga me ngā take tomopai otirā nā ēnei i whakatūtū i ngā tauārai mā ngā mōrehu me te Ratonga. He mahi waiwai te whakatinana i ngā hui, te tuku mōhiohio tomopai me te hanga tukanga māmā ki te whakapiki i te pono me te manawanuitanga.

Arā atu anō te utu paremata i tua atu i te pūtea. Engari me whai wāhi ngā take huhua, i poua ki ngā kōrero a ngā mōrehu tonu. He mea hira hoki te whakaiti i te wā mō ngā tukanga whakataunga me te whakaiti hoki i te tuaruatanga o te ngau o te kino i roto i te pūnaha paremata, e tutuki ai ngā matea kanorau a ngā mōrehu.

Me āta whakatau hoki ngā tukanga mō ngā mōrehu whaikaha, kia whakaritea te taha kauawhi, tomopai hoki mō rātou. E hiahiatia ana hoki ngā tikanga motuhake ki te whakatau i ngā whakawhitinga kōrero kanorau me ngā matea tomopai mā ngā mōrehu.

**Ngā mōhiotanga mō ngā rōpū hira nui**

Ka aronui te Ratonga ki ngā rōpū hira nui e whā - te Māori, Pasifika, Turi me te Whaikaha, me te LGBTQIA+. I pēnei ai nā te mea kāore e tino kitea tēnei hunga i roto i ngā ratonga pēnei. He uaua hoki te whakahaere hui me ēnei rōpū, otirā he motuhake kē ngā tikanga. E whai ana te Ratonga ki te whakapiki i te pono mā ngā take ahurea, te whakatau i ngā matea whakawhiti kōrero kanorau, me te mārama ki ngā whakatoihara o mua.

Mō te hapori Pasifika, e kitea ana te tawhitawhi me te manawa pā ki te hui ki te Ratonga nā ngā wheako kino o mua me ngā tari kāwanatanga. Hei whakatau i tēnei, ka aro te Ratonga ki te tuitui hononga ngākau pono, me te whakarite haere i tētahi taiao haumaru, ngākau taupuhipuhi.

Mō ngā hapori Turi me te Whaikaha, arā ngā matea tauwhāiti me ngā mariu whakawhiti kōrero kāore e taea te whakatau whānui. Engari me tikanga motuhake hei whakanui, hei whakatau hoki i ngā take me ngā tauārai motuhake. E mahi ana te Ratonga ki te whakawhanake i ngā tikanga whakawhiti kōrero rerekē, te whakauru i tētahi kaitakawaenga Turi hei tautoko i ngā Hui Tūmataiti, me te urutau i ā mātou karere kia pai ake ai te kōrero ki ngā hapori Turi, me te hunga Whaikaha.

Mō ngā hapori LGBTQIA+, MVPFAFF+ me ngā Takatāpui, i angitu ngā hui me te Ratonga. Engari he uaua te huri i ēnei hei rēhitatanga, hei hui tūmataiti hoki i te mea, tē whakaponotia ngā kōrero a ēnei hapori i ētahi wā. Tuia ki tērā ko te whakatoiharatanga, te tāpoapoa me te whakaparahakotanga, ā, ko te hua o ēnei ko te whakapono-kore ki ngā hinonga me ngā ratonga. E mārama ana te Ratonga me whai tikanga heipū, motuhake hoki ki te whakapiki i te pono me te whakaurunga whaihua ki ēnei hapori.

Mō ngā hapori Māori, he mea nui kia whai wāhi te Māori ki ngā tukanga whakatau take mō ngā mōrehu Māori. I runga i ngā kōrero whakahoki a ngā iwi me ngā hapū, ka titiro te Ratonga ki te whakatū wānanga ki te rapu huarahi pai ki te whakatau i ēnei āwangawanga, me te whakauru haere i ngā hapori i runga anō i ngā tikanga whaitake. Kua whakamahia e te Ratonga tētahi tikanga taketake mō tēnei hapori, arā te whakamahi i ngā taiopenga ā-hapori, te pupuru tonu i ngā hononga me te whakarite i ngā tikanga whai wāhi motuhenga, ā-ahurea hoki.

**Whakakapi**

Hei whakakapi, ka whakaatu ēnei mōhiotanga i te hira o tētahi tikanga i arahina e ngā mōrehu tonu i te wā e hoahoa ana i tētahi pūnaha paremata pūmau. Mā te whakatau i ngā kaupapa matua, ngā wero me te whai wāhi tika ki ngā rōpu hira nui, ka taea e te pūnaha paremata hou te tuku tautoko whaihua ki ngā mōrehu me ō rātou hapori. He mea waiwai hoki te whakapiki i te mātau ā-ahurea, te whiriwhiri me ngā hapori, me te whai wāhi hohe, ki te whakatutuki i ngā matea kanorau a ngā mōrehu.